SKRIFTLIG FORESPØRGSEL P-0190/01

af Patricia McKenna (Verts/ALE) til Kommissionen

(29. januar 2001)

Om: Dom afsagt af De Europæiske Fællesskabers Domstol mod Irland den 21. september 1999 sag C-392/96

Kan Kommissionen bekræfte, at de forslag, som de irske myndigheder har fremsat for at efterkomme Domstolens dom af 21. september 1999, navnlig vil sikre, at der finder passende afprøvning sted, inden der gives yderligere tilladelse til tilplantning med skov eller skovrydning i de områder i Irland, der er sårbare over for syreregn.

Udstrakte områder, navnlig i den vestlige og nordvestlige del, er karakteriseret ved regnholdig mosejord med høj koncentration af organiske syrer, hvor den geologiske beskaffenhed ikke er i stand til at afbøde virkningerne af det stigende indhold af syre på grund af tilplantning med skov. Andre områder, navnlig i den østlige del, hvor opsamlingsbassiner overvejende består af kvartsholdigt grundfjeld med et fladgrundet overliggende lag af karbonatfri jord, områder med sandet og kiselholdig jord og stærk forvitrede gamle udvaskede jordbunde er ligeledes sårbare. Omfattende irsk forskning i de sidste ti år har vist, at syredannelsen i disse bassiner fremmer opløste organiske stoffer og opløst aluminium, som kan forekomme i giftig form og bevirke et lag slim på gællerne og stærk dødelighed.

De floder, der er alvorligst påvirket af tilplantning med skov i disse områder, har underskud på syrefølsomme hvirvelløse dyr og er for syreholdige til at ernære selvforsynende populationer af laksefisk, navnlig da forskningen viser, at de syreholdige perioder navnlig forekommer om vinteren og foråret, som er en særlig sårbar periode i laksefiskenes livscyklus. Områder med overvejende syreholdigt vand viste den laveste overlevelse af lakseæg, og æg, producerede abnormt skrøbelige skaller under udklækningen. I de fleste syreholdige områder i skove findes der ingen døgnfluer, og disse områder har ikke så stor en mangfoldighed af hvirvelløse dyr. Fisk mangler fuldstændig i områder, der ellers ville være egnede. Alt dette er blevet påvist ved irsk forskning og har været genstand for gentagne gruppeundersøgelser, dog tilplantning med

skov og skovrydning fortsætter ukontrolleret i disse områder, da der ikke foreligger nogen vurdering. Vil Kommissionen sikre, at en hensigtsmæssig vurdering specifikt medtages i enhver revideret procedure om irske projekters indvirkning på miljøet, således at disse områder beskyttes mod denne miljøskade?

Svar afgivet på Kommissionens vegne af Margot Wallström

(22. marts 2001)

Kommissionen er klar over de potentielt betydelige virkninger af skovplantningsprojekter på syrefølsomme arealer i Irland. Dette figurerede blandt de argumenter Kommissionen fremførte over for Domstolen, som specifikt henviser hertil i dommens afsnit 69, hvor den bemærker, at skovplantning kan medføre forsuring eller eutrofiering af vandområderne.

Til dato har Irland endnu ikke givet meddelelse om, at de nødvendige forholdsregler er truffet for at efterkomme dommen for så vidt angår skovplantningsprojekter, og Kommissionen har derfor sendt en åbningsskrivelse i medfør af EF- Traktatens artikel 228 (tidl. artikel 169).

Kommissionen bekræfter, at den vil tage hensyn til den problematik, det ærede medlem har rejst, når den undersøger eventuelle foranstaltninger, som måtte blive foreslået fra irsk side med henblik på at efterkomme dommen.